ZAKLJUČKI MEDNARODNE KONFERENCE O DEINSTITUCIONALIZACIJI Ljubljana, 19. junij 2015

Udeleženci konference na podlagi zaključkov prve konference o deinstitucionalizaciji, ki je bila na Brdu, 6. maja 2014, opravljenih aktivnosti med prvo in drugo konferenco ter na podlagi današnje razprave, predlagamo naslednje ukrepe, ki bodo omogočili uspešen proces deinstitucionalizacije:

* Pripraviti spremembo zakonodaje in financiranja s področij dolgotrajne oskrbe in osebne asistence, zdravstva, vzgoje in izobraževanja, socialnega varstva, zaposlovanja ter infrastrukture.

Pristojna ministrstva naj za obravnavo na Vladi RS in Državnem zboru RS pripravijo naslednje zakonske predloge z naslednjimi roki sprejema in implementacije:

* Zakon o osebni asistenci; najkasneje do konca leta 2015 / implementacija do konca 2016;
* Zakon o dolgotrajni oskrbi; najkasneje do konca leta 2016 / implementacija do konca 2017;
* Zakon o socialnem vključevanju; najkasneje do konca junija leta 2016 / implementacija do konca 2017;
* Novelacija Zakona o socialnem varstvu; najkasneje do konca leta 2015 / implementacija v letu 2016;
* Novelacija Zakona o zaposlitveni rehabilitaciji in zaposlovanju invalidov; najkasneje do konca leta 2016 / implementacija do konca 2017;
* Novelacija Zakona o usmerjanju otrok s posebnimi potrebami; najkasneje do konca leta 2016 / implementacija do konca 2017;
* Do konca leta 2016 novelirati ustrezno zakonodajo, ki bo otrokom z intelektualnimi ovirami in drugimi motnjami v duševnem razvoju omogočila vključitev v redne šole ter jim s tem zagotoviti ustavno pravico do izobraževanja;
* Zakon o zagovorništvu.
* Do konca februarja 2016 po pristojnih ministrstvih pripraviti konkreten načrt deinstitucionalizacije in razvoja storitev v skupnosti na ravni države ter ga uskladiti z vsemi relevantnimi deležniki (lokalne skupnosti, izvajalske organizacije, NVO, uporabniki). Ti načrti morajo imeti jasno določene prioritete, operativne cilje, časovno dinamiko izvajanja sprememb, kazalnike in določene načine njihovega spremljanja ter vrednotenja.
* Svet Vlade Republike Slovenije za pripravo izhodišč za izvedbo projekta deinstitucionalizacije pripravi predlog izhodišč za izvedbo procesa deinstitucionalizacije in razvoja oziroma širitev storitev v skupnosti v Republiki Sloveniji najkasneje do konca leta 2015.

Predstavniki Sveta Vlade RS za pripravo izhodišč za izvedbo projekta deinstitucionalizacije naj bodo visoki uradniki ministrstev ali direktorji direktoratov.

* Preko različnih razpisov intenzivno spodbujati preizkušanje in razvijanje obstoječih in novih oblik storitev v skupnosti.

Do konca leta 2015 pripraviti razpise za projekte za storitve v skupnosti, ki omogočajo uspešno deinstitucionalizacijo (razširitev obstoječih storitev in uvajanje novih/manjkajočih storitev v skupnosti).

Do konca leta 2015 pripraviti razpise za pilotske projekte za konkretne preselitve ljudi iz institucij v skupnost.

Pregled potreb po novih poklicih in po usposabljanju obstoječih kadrov za uspešno izvajanje deinstitucionalizacije (kot npr.:

* koordinatorji storitev v skupnosti – ločiti načrtovalce od izvajalcev,
* zastopniki, zagovorniki, zaupniki, mentorji,
* drugi izvajalci storitev v skupnosti pri uporabnikih, kot npr. osebni asistent).
* SVRK naj bo koordinacijsko telo vseh ministrstev glede črpanja sredstev ESS oz. vključenosti vsebin DI v vse projekte, ki se bodo odobrili (stanovanjska politika, preprečevanje in odstranjevanje arhitektonskih in komunikacijskih ovir, upoštevanje univerzalnega dizajna, inkluzivno šolstvo, vzpodbujanje zaposlovanja na običajnih delovnih mestih …). Zbira predloge in preverja njihovo ustreznost z vidika DI in politike vključevanja.

**Dodatna**

* Najkasneje do konca junija 2016 sprejeti nabor ukrepov na področju stanovanjske politike (za javni in zasebni sektor) z namenom pridobitve večjih namestitvenih kapacitet v skupnosti za potrebe deinstitucionalizacije.